En verwickelte Verwandtschaft

En verwickelte Verwandschaft

Ich hab en liewie Wittfraa g’heiert,

Die hot en gewaxnie Dochter;

Mei Vadder waar en Wittmann g’west

Un heiert mei Schtiefdochter;

so waar mei Daed mei Dochtermann

Un ich sei Schwiegervadder;

Sei Fraa, die waar mei Dochter g’wesst

Un allerdings mei Mudder.

Wie ich en Zeitlang g’heiert waar,

Do grickt mei Fraa en Soh,

Der waar dann Schwoger zu meim Vadder,

Un ich waar sei Neffyu;

Meim Daed sei Fraa grickt aa en Soh,

Der waar uffkors mei Bruder,

Zu gleiche Zeit mei Enkelche,

Dann ich waar sei Groossvadder.

Mei Fraa, die waar mei Gemmem g’wesst

Un ich waar ihre Enkel;

Ich waar mei eegner Granddaed ‘s letscht -

Un dann waar’s Zeit zu henke ...

Henry L. Fisher

Abdeeling:Pennsylvanisch-deitsche Schtories unn Gedichder